text: Sag om afdød fange muligvis ikke slut endnu
  06 oktober 2011 kl. 07.08
  Den 23-årige fange Ekrem Sahin, der døde efter at være lagt i benlås i Kolding Arrest, døde formentlig af "stærk vrede". Men det er ikke godt nok for Elmquist, der overvejer at klage.
  Sydøstjyllands Politi har valgt at henlægge sagen om den 23-årige fange Ekrem Sahin, der døde efter at være lagt i benlås i Kolding Arrest.
  Han døde formentlig af "stærk vrede", lyder konklusionen.
  Men det er ikke godt nok for familiens advokat Bjørn Elmquist. Torsdag vil han holde møde med Ekrem Sahins familie for at afgøre, om der skal klages igen.
  - Man har ikke taget alle de punkter, som jeg har påpeget, frem og endevendt. Det er skuffende, at man ikke har vendt hele bøtten en gang til, siger advokaten til P4 Trekanten.
  